FI Euroopan unionin virallinen lehti L 35/1

KOMISSION ASETUS (EU) N:o 107/2013,

annettu 5 päivänä helmikuuta 2013,

Euroopan parlamentin ja neuvoston direktiivin 2002/32/EY liitteen I muuttamisesta siltä osin kuin on kyse melamiinin enimmäispitoisuuksista tölkitetyssä lemmikkieläinten ruoassa

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon haitallisista aineista eläinten rehuissa 7 päivänä toukokuuta 2002 annetun Euroopan parlamentin ja neuvoston direktiivin 2002/32/EY (1) ja erityisesti sen 8 artiklan 1 kohdan,

sekä katsoo seuraavaa:

(1) Direktiivissä 2002/32/EY kielletään sellaisten rehuksi tarkoitettujen tuotteiden käyttö, joissa haitallisten aineiden pitoisuus ylittää kyseisen direktiivin liitteessä I säädetyt enimmäispitoisuudet.

(2) Melamiinia käytetään toimitettujen tietojen mukaan lemmikkieläinten ruokaa sisältävien tölkkien pinnoitteessa, mistä se voi siirtyä lemmikkieläinten ruokaan. Tölkeille, joissa on samanlainen pinnoite ja joita käytetään elintarvikkeiden tölkkeinä Euroopan elintarviketurvallisuusviranomaisen melamiinista elintarvikkeissa ja rehussa antaman lausunnon (2) mukaisesti, on asetettu tietyksi siirtymien raja-arvoksi 2,5 mg/kg elintarvikkeiden kanssa kosketukseen joutuvista muovisista materiaaleista ja tarvikkeista 14 päivänä tammikuuta 2011 annetussa komission asetuksessa (EU) N:o 10/2011 (3), jota on muutettu asetuksella (EU) 1282/2011 (4).

(3) Codex Alimentarius -komissio on asettanut rehuissa ja elintarvikkeissa esiintyvälle melamiinille enimmäispitoisuudet (5), joita sovelletaan myytävälle rehulle, kun taas direktiivissä 2002/32/EY asetetut enimmäispitoisuudet koskevat kosteuspitoisuudeltaan 12-prosenttista rehua.

(4) Viime aikoina toimitetut tiedot ovat osoittaneet, että melamiinia voi siirtyä tölkin pinnoitteesta kosteaan lemmikkieläinten ruokaan enemmän kuin vastaava 2,5 mg/kg:n pitoisuus rehussa, jonka kosteuspitoisuus on 12 prosenttia, mutta alle tietyksi siirtymien raja-arvoksi asetetun 2,5 mg/kg kosteaa lemmikkieläinten ruokaa. Tämän uuden tieteellisen ja teknisen tiedon perusteella on aiheellista asettaa melamiinin osalta 2,5 mg/kg:n enimmäispitoisuus myytävälle tölkitetylle lemmikkieläinten ruoalle sen mukaisesti, mitä tölkitetyille elintarvikkeillekin on asetettu.

(5) Direktiiviä 2002/32/EY olisi sen vuoksi muutettava.

(6) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,

ON HYVÄKSYNYT TÄMÄN ASETUKSEN:

1 artikla

Muutetaan direktiivin 2002/32/EY liite I tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 5 päivänä helmikuuta 2013. Komission puolesta Puheenjohtaja José Manuel BARROSO

(1) EYVL L 140, 30.5.2002, s. 10.

(2) EFSA Panel on Contaminants in the Food Chain (CONTAM) ja EFSA Panel on Food Contact Materials, Enzymes, Flavourings and Processing Aids (CEF); Scientific Opinion on Melamine in Food and Feed. EFSA Journal 2010; 8(4):1573. [145 s.]. doi:10.2903/j.efsa.2010.1573. Saatavilla verkossa osoitteessa http://www.efsa.europa.eu/en/scdocs/doc/1573.pdf

(3) EUVL L 12, 15.1.2011, s. 1.

(4) EUVL L 328, 10.12.2011, s. 22.

(5) Report on the Thirty-Third Session of the Joint FAO/WHO Food Standards Programme, Codex Alimentarius Commission, Geneva, Switzerland, 5–9 July 2010 (ALINORM 10/33/REP).